'Daar is geen taal soos Afrikaans nie' | Maroela Media
'Daar is geen taal soos Afrikaans nie'
Kobus Galloway (Foto verskaf aan Maroela Media)
Kobus Galloway, bekend vir sy Idees Vol Vrees-tekenprente, meen daar is geen ander taal soos Afrikaans nie.
"Daar is geen taal soos Afrikaans nie. Ek dink nie mens kan só lekker speel met enige ander taal nie!" verduidelik Kobus oor sy liefde vir die taal in 'n gesprek met Maroela Media oor sy jongste tekenprentboek, 'n Wolf in skaapsklere en ander idiome.
Kobus verduidelik sy ouers het hom as sesjarige al vir kunsklasse gestuur toe die gesin in Bredasdorp in die Wes-Kaap gewoon het. "Toe ons Hermanus toe verhuis het, was kuns 'n laerskoolvak en ek het dit ook as ekstra vak geneem op hoërskool. Ek het van kleins af 'n liefde gehad vir teken en ek raak elke dag net meer verlief!"
Hy weet nie waar sy liefde vir Afrikaans vandaan kom nie. "Ek het geen idee nie. Ek was maar altyd die 'class clown' op skool en het altyd grappies en humor in Afrikaans uitgebeeld, alhoewel ek ook soms Engelse spotprente doen."
Hy skerts en sê Idees Vol Vrees is sy "11 jaar oornag sukses". "Ek het in Graad 8 dubbelsinnige strokiesprente, baie soos Idees Vol Vrees vandag is, met pen en inkleurpotlood geteken en onder my vriende versprei. Baie van dié reekse was suksesvol en ander nie só suksesvol nie…"
Kobus verduidelik die begin van die amptelike reeks was in 2010 toe een van sy reekse in 'n animasiereeks verander is en hy intussen iets gesoek het om hom mee besig te hou. "Ek het besluit om die humor van my vorige reekse in eenpaneelspotprente digitaal te illustreer. En só is Idees Vol Vrees gebore."
Hy bewonder tekenprentkunstenaars soos Fred Mouton ("hy is darem maar goed!") en digitale illustreerders soos Anton Emdin, Luigi Lucarelli en Mike Jacobson. "Verder speel ek maar rond en illustreer verskillende style en kyk wat werk en wat nie werk nie. Soos hulle sê, 'beproef alles en behou die goeie'."
Kobus het gereeld navrae van skole, onderwysers en samestellers van skoolhandboeke gekry om van sy Idees Vol Vrees-illustrasies te gebruik. "Meeste van die tyd was dit die idiome wat geïllustreer is. Ek het toe eers besef dat daar nie só boek of hulpbron bestaan nie en het die boek aan my uitgewers voorgestel."
Hy reken Afrikaanssprekendes gebruik definitief nog idiome en gesegdes – sonder dat hulle eers bewus is daarvan!
"'n Wolf in Skaapsklere is lekker vir leerders om idiome te leer, want baie keer vind 'n kind dit bietjie vervelig om net woorde te lees sonder enige visuele prentjies by. Onderwysers en ouers geniet ook die boek, want dit is humoristies geteken en sorg ook vir 'n lekker giggel. En ouers kan dit ook vir hul kinders lees, en selfs die ouer mense leer soms 'n nuwe idioom of twee."
"Grappies op 'n stokkie" is Kobus se gunstelingidioom, "omdat mense dit altyd so baie vir my gesê het".
Daar is reeds tussen 1 000 en 1 500 Idees Vol Vrees-spotprente, maar Kobus meen hy is veral trots op die voorblad die nuwe boek, 'n Wolf in skaapsklere en ander Afrikaanse idiome. En sy gunstelinggrappies? "Elke keer as ek by KFC instap, kry ek hoendervleis" en "Om taai biltong te eet is nie 'n straf nie, dis 'n sening!"
'n Wolf in skaapsklere en ander Afrikaanse idiome was boonop verlede week nr. 8 op die topverkoperlys in Suid-Afrika en nr.4 by Exclusive books.
Leer lag-lag nuwe idiome met Kobus se boek, 'n Wolf in skaapsklere en ander Afrikaanse idiome.
Koop die boek nou by Graffiti Boeke teen 'n afslagbedrag van R128-00
Hoeveel ander tale kan jy praat? Mens kan woordspelings maak in elke taal. Dis egter moeilik vir iemand wat nie 'n moedertaalspreker van 'n taal is nie, om woordspelings in so taal te maak. Derhalwe dink mense wat Afrikaans as moedertaal praat en geen ander taal uiters goed kan besig nie, dikwels dat slegs Afrikaans sulke lekker woordspelings het. Dieselfde geld vir mense wat ander tale as moedertaal het. In der waarheid het Afrikaans waarskynlik veel minder woorspelingspotensiaal as talle ander tale, weens Afrikaans se vereenvoudigde grammatika vergeleke met tale soos Nederlands en Duits en Engels. Engels veral het die… Lees meer »
Paul, ek is baie oningelig op die gebied maar jou opmerkings maak sin en is oortuigend. Ter interessantheid hoeveel tale is jy magtig en is jy betrokke in die taalbedryf? "Excuse the pun, but am I robbing Peter (Pieter) to pay Paul?"